b'\n_START_ARTICLE_\nStore R\xc3\xa5holmen\n_START_PARAGRAPH_\nStore R\xc3\xa5holmen ligger vest for Kr\xc3\xa5ker\xc3\xb8y i Fredrikstad kommune i \xc3\x98stfold._NEWLINE_Det ble mellom 1870 og 1960 i \xc3\x98stfold tatt ut store mengder granitt til diverse gater, bygninger og plasser. Et av de best bevarte steinbruddene fra denne tiden er Store R\xc3\xa5holmen. Her finnes det brygge, kran, skinnegang, ferdige og ikke ferdige tilhogde steinprodukter. Tidlig p\xc3\xa5 1930-tallet tok A/S Folden Stenindustri i bruk stedet, og i alt sysselsatte de 136 mann. I 1942 begynte man her, som ved flere brudd rundt Oslofjorden, \xc3\xa5 fremstille steinblokker til Adolf Hitlers p\xc3\xa5tenkte seiersmonument i Berlin. En 8 tonns kran, som for\xc3\xb8vrig ligger p\xc3\xa5 stedet den dag i dag, l\xc3\xb8ftet granittblokkene p\xc3\xa5 8 til 18 tonn. Flere av disse granittblokkene ligger ogs\xc3\xa5 enn\xc3\xa5 p\xc3\xa5 stedet._NEWLINE_Da man bygde Franklin D. Roosevelt-skulpturen p\xc3\xa5 Akershus festning i 1948-49 ble r\xc3\xa5blokka p\xc3\xa5 hele 90 tonn hentet ut her, men selve emnet veide \xc2\xabbare\xc2\xbb 25 tonn. Det ble ogs\xc3\xa5 tatt ut granitt til et lite \xc3\xa5ttekantet kapell i Nederland herfra._NEWLINE_Holmen inng\xc3\xa5r ogs\xc3\xa5 i Kr\xc3\xa5ker\xc3\xb8y-skj\xc3\xa6rg\xc3\xa5rden naturreservat, som ble etablert i 2010, og \xc3\xa5ret f\xc3\xb8r ble Store R\xc3\xa5holmen fredet som kulturminne._NEWLINE_P\xc3\xa5 holmens topp ligger en gravr\xc3\xb8ys fra bronsealderen, (1700-500 f.Kr.), og p\xc3\xa5 holmens vestside finner man flere jettegryter.'